**Krüger Stafetten 2023**

**Tekst til intranet/jeres medarbejdere**

**Deltag i Københavns svømmefestival for det rene vand**

Nu har du mulighed for at deltage i Krüger Stafetten, hvor du får den helt unikke mulighed at svømme den smukke rute rundt om Christiansborg.

Vi er blevet inviteret af SvømDanmark og Krüger Veolia til at deltage i Københavns største svømmefestival, Krüger Stafetten. Så tag 3 kollegaer under armen og få en dag med masser af grin, motion og hygge.

**Hvordan foregår det?**

Krüger Stafetten er 4 x 500 meter stafet rundt om Christiansborgs kanaler med start og slut ved Den Sorte Diamant. Stafetten er et gummiarmbånd, som svømmeren har om håndleddet, og giver videre til den næste på holdet.

Med stafetten er der plads til alle, så både motionister, svømmeentusiaster og vandhunde kan være med. Og hvis du mere er til kageform end svømmeform, kan du også komme for at heppe på dine kollegaer.

**Uden mad og drikke duer svømmeren ikke**

Når du ikke er i vandet, kan du nyde stemningen på pladsen. Arrangørerne sætter et stort fællestelt op, hvor du kan tanke op med mad og drikke før og efter svømmeturen. Der vil også være live musik, præmieoverrækkelse og madboder.

**Derfor er vandet rent**

Muligheden for at bade i Københavns Havn er helt unik, og ses som et forbillede for mange

andre storbyer i verden.

I samarbejde med Københavns kommune og HOFOR har Krüger Veolia været med til at sikre, at der ikke løber spildevand ud i havnen. I afløbssystemet bliver vandet ledt ned til flere store underjordiske bassinanlæg, hvor vandet holdes tilbage, indtil der er plads til at lede det til et af Københavns store renseanlæg. Der beregnes løbende en prognose for, hvor meget vand, der vil blive ledt til renseanlæggene fra afløbssystemet. På den måde kan renseanlæggene i god tid omstilles til at modtage mere vand og dermed reducere udledningen af spildevand andre steder.

Så tag dine kollegaer under armen og vær med til at fejre det rene vand.

**Praktisk info**

Tid: fredag d. 25. august

Sted: Den Sorte Diamant

[Se ruten her](https://www.google.com/maps/d/viewer?hl=da&ll=55.67488283737574%2C12.581759699999994&z=16&mid=1f98OAZyGS6H4fjF9JDTQWsvI-Y8)

Pris: 1000 DKK for et hold (efter 31. juli er prisen 1100 DKK)

[Tilmeld jeres hold her](https://www.sportstiming.dk/event/11301)